Sæll Ögmundur . Tíðar hafa myndbirtingarnar verið hér á síðunni af kossaflensi forsætis - og utanríkisráðherra á Þingvöllum snemmsumars . Olli uppátæki þitt mér til skamms tíma heilabrotum sem mér finnst ekki viðeigandi að ræða frekar hér . Hitt þykist ég aftur á móti sjá að ekki var alveg á sandi reist sú kenning franska sálfræðingsins og heimspekingsins Jean Paul Gaultier að pólitík og erótík séu nátengd fyrirbæri - og það svo að hvorugt þrífist almennilega án hins . Allt um það ; mér finnst að þú hafir of oft að undanförnu vegið fremur harkalega að utanríkisráðherra , Ingibjörgu Sólrúnu Gísladóttur . Sem bókaútgefanda tel ég bráðnauðsynlegt að þú skrifir nú svo sem eins og eina eró-pólitíska skáldsögu fyrir mig til útgáfu fyrir jólin - gefir Ingibjörgu hvíld og hleypir þess í stað nýju blóði í gamla bókmenntagrein sem á rætur að rekja til 18. aldar og hófst til vegs og virðingar með hinni ódauðlegu sögu Jonathans Swift um Gúlliver í Putalandi . Þú ert góður penni ; þér er ekkert að vanbúnaði . Ég hef þegar gert skissu að bókarkápunni , svo sem sjá má , og bíð ég nú bara eftir sögunni . Þjóðólfur